Fenntarthatósági – öko munkaközösség tanév végi beszámolója

2022-2023

A tanévünket mindig úgy kezdjük, hogy tanulóinknak felhívjuk a figyelmét a házirendben is rögzített szabályokra, így az energiatakarékosságra, a szelektív hulladékgyűjtés fontosságára. Ezen szemlélet alapján terveztük meg a tanévet is.

Szeptemberben az Autómentes Világnap alkalmából az alternatív közlekedési eszközökkel érkező – kerékpár, roller, tömegközlekedés – tanulóinkat, kollégáinkat, dolgozóinkat reggelivel fogadjuk. Ehhez kapcsolódóan Kresz-tesztet töltenek ki a tanulók. Ez a mozgalom a kollégák kb. 60%-át, a tanulók kb. 80 %-át vonzotta.

Az Európai hulladékmentes naphoz csatlakozva iskolánk területén és környékén összeszedjük a szemetet és megfelelő módon szelektíven tároljuk az elszállításig. Ebben a tevékenységben a tanulók 30%-a vett részt, mert ez tanórán valósult meg.

Iskolánk az örökbefogadott magaságyásainkat a Közösségi Házban rendszeresen gondozza a kijelölt osztályok személyében. Idén a 9.e és a 11.e osztály vállalta ezt a feladatot, ez 50 tanulót jelent. Mindig az évszaknak megfelelő növényekkel ültetjük be.

A felelősség vállalás jegyében minden évben a Bundás Barátok Állatmenhelynek gyűjtünk adományokat, melyet az Állatok Világnapján adunk át. Ettől függetlenül egész évben az iskola cicáját adományokból gondozzuk, mint táplálék, mind orvosi ellátás tekintetében. A tanulók nagyon szeretik, és szívesen gondozzák a cicát. Ez a cica a tanulók mentális egészségének is jót tesz.

Minden tanévben csatlakozunk a Világ legnagyobb tanórájához, ahol a minőségi oktatásról és a Globális problémákról kapunk részletes tájékoztatást, információt.

A szegénység elleni küzdelembe is bevonjuk tanulóinkat ruhagyűjtéssel, tartós élelmiszerek gyűjtésével, amit a segélyszervezetekhez eljuttatunk főleg a karácsonyi ünnepkör idején.

A Víz világnapján terveink szerint a Dél-Pesti Szennyvíztisztító telepre szerettünk volna elmenni, de időpont hiányában nem tudtuk ezt a programunkat megvalósítani. A következő tanévben erre előbb kell felkészülnünk. Ezért idén ellátogattunk a helyi vízműbe, ahol diákjaink felvilágosítást kaptak az ivóvíz megőrzéséről szolgáltatási feltételeiről, takarékosságáról. Ezen kívül plakátversenyt hirdettünk az osztályok között.

Az épületben elhelyezett komposztláda még teljesen nem tölti be funkcióját, ezért a tanulókat erre tovább kell érzékenyíteni, tanítani. Az udvaron levő komposztgyűjtő ládába már a kertészkedés alkalmával sikerül a tanulókat rászoktatni a hasznosítható zöldhulladékok tárolására.

Tavasszal csatlakoztunk a Fenntarthatósági témahéthez, aminek keretében az örökbefogadott magaságyást, az iskola udvarát rendbe tettük, virágokkal beültettük, illetve az évelőket folyamatosan gondozzuk. Az idegen nyelvet tanító kollégák a kinti tantermünkhöz udvari bútorokat készítettek a diákok segítségével raklapból. Így a témahéten minden tanulót bevontunk a tevékenységekbe. Ehhez kapcsolódóan ballagáskor már nem használunk héliummal töltött lufit, hanem a 9. évfolyamosok ekkor ültetnek egy fát, amit itt tartózkodásuk ideje alatt mindenképpen gondoznak. Ballagásukkor egy emléktáblát helyeznek el a fán, így hagynak örök emléket maguk után az iskolában. Ezt az eseményt összekötöttünk a helyi Kertbarátkör elnökének előadásával és az ő hasznos segítségével ültették el a diákok az összetartozásuk jelképét, a fát.

A tanév utolsó hetén mindig projektnapokat tartunk, aminek célja a közelebbi és távolabbi környezetünk megismerése. Idén a Városligettel ismerkedtek meg tanulóink játékos feladatok, kutató munkák keretén belül. A következő napon az Ócsai Tájvédelmi Körzet ócsai nevezetességeivel ismerkedtek meg. Nem csak az épített örökségről, hanem a környék élővilágával is megismertették az előadók a tanulókat. Ehhez a programhoz kapcsolódóan Ócsa híres emberéről, Falu Tamásról is kaptak információt a diákok. Minden osztály más szempontot kapott a téma feldolgozásához, amelyet a tanév végén mutattak be az iskola előtt. 9-11. évfolyam vett részt teljes létszámmal ezen a programon.

A növényeinket a nyár folyamán az iskola technikai dolgozói gondozzák, illetve időnként közösségi szolgálat keretében nyáron is vannak olyan tanulók, akik bejönnek a locsolásban, gazolásban segíteni.

Gyál, 2023.06.16.

 Juhászné Szabó Magdolna

 mkv.